АдэкIи зэпеуэ инхэр къыпоплъэ
Норвегием щекIуэкI бэнэкIэ хуитымкIэ дунейпсо чемпионатым Урысей Федерацэм и командэ къыхэхам домбеякъ медаль къыхуихьащ ди лъэпкъэгъу Бижо Тимур.
Словакием и цIэкIэ банэ Салказанов Таймураз финалым и Iыхьэ плIанэм щыхуэзат ди щIалэр. Абыхэм я зэпэщIэтыныгъэр 2:2-уэ иухащ. АрщхьэкIэ бэнэкIэ спортым щагъэува хабзэхэм ипкъ иткIэ иужьу балл къэзыхьар текIуауэ къалъытащ. Ар Салказановрат.
КъыхэзыгъэщIа и хьэрхуэрэгъур финалым зэрыкIуам къыхэкIыу Бижор адэкIэ домбеягъ медалым щIэбэныну Iэмал игъуэтащ. КъыкIэлъыкIуэ зэIущIитIым къыщыпэувахэм щатекIуэри, Тимур ещанэ увыпIэр щызыIэригъэхьащ килограмм 74-м нэблагъэ зи хьэлъагъхэм я гупым.
Дунейпсо чемпионатым кърикIуахэмкIэ ар дэгуэшащ wrestrus.ru интернет напэкIуэцIым и корреспондент Аванян Тигран.
— Домбеякъым щхьэкIэ езгъэкIуэкIа зэIущIэм дыгъуасэрей щыуагъэм къыщытезгъазэри иужьрей секундхэм текIуэныгъэр зыIэщIэзгъэкIамэ, си гур къэувыIэнт! — жеIэ Тимур. — Тхьэшхуэм и фIыщIэкIэ, къытригъэзакъым.
— IэнэщIу унэм узэрымыкIуэжым аразы укъищIрэ?
— Хьэуэ. Япэ увыпIэм щхьэкIэт сэ мыбы сыкъыщIэкIуар, иджыри къыздэсым къызгурыIуэркъым зэIущIэм и кIэухым къэхъуар. ГурыщIэхэр сабырыжмэ, мы медалми сыщыгуфIыкIыжынущ, ауэ…
— Медалым ехьэлIа зэIущIэр къыкIэлъыкIуэ махуэрщ щызэхэтар. СыткIэ зытебгъэуа, дауэ зэхьэзэхуэм зыхуэбгъэхьэзыра?
— Куэдрэ сыпIейтеякъым — си жагъуэ къэзыщIар финалым нэса нэужь, сэри медалым зытезухуащ. Медалыншэу сыкIуэжамэ, ар бгъэгъу хъунутэкъым. Домбеякъым щхьэкIэ езгъэкIуэкIа зэIущIэр икъукIэ хьэлэт, ауэ тыншу си хьэрхуэрэгъур къэзубыдри, сызыхуэныкъуа баллыр къэсхьащ. Абы игъэнэIуащ зэпэщIэтыныгъэм кърикIуэнури.
— Ослэ гувауэ укъызэрыкIуар зыгуэркIэ зэран пхуэхъуа?
— Хьэуэ, щытыкIэ тэмэмым ситт, зы жэщ дымыжеями — Амстердам и аэропортыр щIыIэт икIи тынштэкъым. Ди хьэпшыпхэр ягъэкIуэдри, сыщыбэнэну пщыхьэщхьэм къысIэрыхьэжауэ аращ. Зыгъэсэныгъэхэр тренерым и щыгъынымкIэ езгъэкIуэкIащ. Ауэ а псори щхьэусыгъуэкъым.
— Дунейпсо чемпионатым зыкъыщыбгъэлъэгъуэну Iэмал къыпхукъуэкIащ. Гугъут къэралым и гуп нэхъыщхьэм ухэхуэну?
— Уи хьэлъагъым апхуэдиз чемпион щыхэтым и деж, языныкъуэхэр зыбжанэрэ щытекIуауэ, псэемыблэжу зыкъызэкъуэпхын хуейщ. НэхъыфIхэм зыбжанэрэ сеныкъуэкъуат, абы къыхэкIыу, финалым сыщыбэнэн икIи сыщытекIуэн хуейт.
— Иджы уи Iуэхухэр нэхъ тынш хъуну?
— КъызэрысщыхъумкIэ, хъунущ. Сэ япэу дунейпсо чемпионатым сыщыIэу аращ. Пэжщ, Европэм сыщыбэнащ — псори къапщтэмэ, ар дыдэрщ, ауэ хьэрхуэрэгъухэр нэхъыбэт. Шэч хэмылъу, ди командэм и дежкIэ си зыкъэгъэлъэгъуэныгъэр — къыхагъэщIа пэлъытэщ. Ауэ апхуэдэу иухат, согугъэ, иджырей щIэщхъум нэхъ къэру сищIыну. Унэм сыкIуэжынщ, тIэкIу зызгъэпсэхунщи — адэкIэ «сывэнщ». СыкъыщыхагъэщIа зэIущIэр иджыри куэдрэ сигу ихужынукъым…
— Норвегием теухуауэ сыт жыпIэнур?
— Сыщогугъ дунейм и щытыкIэм тIэкIу зыдигъэплъыхьыну Iэмал къыдитыну, зэкIэ махуэ къэс уэшх къошх. Ослэ климатыр сигу щрохь, щIыуэпсыр — зэрыщытыпхъэщ. Къэрал гъэщIэгъуэнщ. СызэригугъэмкIэ, мыбы ущыпсэуну фIыщ — ауэ сытми Норвегием гъащIэм и фIагъымкIэ нэхъыфIхэм ящыщу къабжыркъым.
Жыласэ Замир.
